Ο άνδρας συνελήφθη χθες από υπαλλήλους της Διεύθυνσης Αντιμετώπισης Εγκλημάτων Εμπρησμού (Δ.Α.Ε.Ε.) και ανακριτικούς υπαλλήλους του Πυροσβεστικού Κλιμακίου Κύμης ως υπαίτιος για τη φωτιά.

Ο συλληφθείς φέρεται να προκάλεσε την πυρκαγιά καίγοντας χόρτα. Θα οδηγηθεί σήμερα ενώπιον του Εισαγγελέα Πρωτοδικών Χαλκίδας.

Κλιμάκιο της Διεύθυνσης Αντιμετώπισης Εγκλημάτων Εμπρησμού (Δ.Α.Ε.Ε.) βρίσκεται στην περιοχή της Εύβοιας, προς διερεύνηση των αιτιών, για τις πυρκαγιές που είναι σε εξέλιξη στον Άγιο Γεώργιο και στο Πυργί.

Μάχη με τις φλόγες

Ο περιφερειακός διοικητής των πυροσβεστικών δυνάμεων στη Στερεά Ελλάδα, Βαγγέλης Παληός, εμφανίστηκε αισιόδοξος για την εξέλιξη της φωτιάς στην περιοχή της Κύμης, Ευβοίας.

«Το παλεύουμε, πάμε αρκετά καλά. Όλες οι δυνάμεις είναι στην πρώτη γραμμή από αέρος και εδάφους και ελπίζουμε να έχουμε το αποτέλεσμα που θέλουμε», υπογράμμισε, μιλώντας στο ΑΠΕ-ΜΠΕ.

Ωστόσο, ο ίδιος έκανε λόγο για υπερπροσπάθεια όλες τις προηγούμενες ώρες, όταν η φωτιά απειλούσε ακόμη και χωριά που προληπτικά διατάχτηκε η εκκένωσή τους.

«Είναι πολύ μεγάλο το μέτωπο και μέσα στη νύχτα έγινε μεγαλύτερο. Αυτή τη στιγμή, όμως, μπορούμε να είμαστε αισιόδοξοι αν μας βοηθήσουν και οι καιρικές συνθήκες» τόνισε ο κ. Παληός.

Από τα ξημερώματα οι δυνάμεις της Πυροσβεστικής επιχειρούν κατάσβεση σε τρεις φωτιές. Στο μέτωπο που ξέσπασε χθες το μεσημέρι στον οικισμό Μανίκια, προστέθηκαν δυο νέες δασικές πυρκαγιές στις περιοχές Πυργί και Άγιος Γεώργιος του δήμου Κύμης - Αλιβερίου. Η κατάσταση κρίνεται ως αρκετά ανησυχητική καθώς οι περιοχές είναι δύσβατες και δύσκολα προσεγγίσιμες.

Ο επικεφαλής των πυροσβεστικών δυνάμεων στην Εύβοια εισηγήθηκε την προληπτική απομάκρυνση των κατοίκων των οικισμών Νεοχωρίου, Δάφνης, Γαβαλά και Λοφίσκου. Να υπενθυμίσουμε πως χθες, Πέμπτη, εκκενώθηκε και το Μακρυχώρι.

Ηλικιωμένοι και ανάπηροι μεταφέρθηκαν στο Κέντρο Υγείας Αλιβερίου, ενώ άλλοι πολίτες κατευθύνθηκαν προς την παραλία, σύμφωνα με τοπικά μέσα ενημέρωσης.

Στην περιοχή βρίσκεται ισχυρή δύναμη πυρόσβεσης, ενώ με το πρώτο φως της ημέρας ξεκίνησαν ρίψεις νερού από αέρος 4 αεροσκάφη και 3 ελικόπτερα.

Συνολικά, στις τρεις πυρκαγιές της ευρύτερης περιοχής επιχειρούν δυνάμεις από τις Περιφέρειες Αττικής, Στερεάς Ελλάδας, Θεσσαλίας, Δυτικής Μακεδονίας, και Πελοποννήσου.

Αναλυτικά: 175 πυροσβέστες με 78 οχήματα, 60 πυροσβέστες πεζοπόρων τμημάτων, 20 πυροσβέστες με 10 οχήματα του Μηχανοκίνητου Ειδικού Τμήματος Πυροσβεστικών Επιχειρήσεων (Μ.Ε.Τ.Π.Ε.), ενώ στο έργο της κατάσβεσης συνδράμει η Τοπική Αυτοδιοίκηση με 12 υδροφόρες και 6 μηχανήματα έργου. Με το πρώτο φως επιχειρούν από αέρος 4 Α/Φ και 3 Ε/Π. Κλιμάκιο της Διεύθυνσης Αντιμετώπισης Εγκλημάτων Εμπρησμού (Δ.Α.Ε.Ε.) βρίσκεται ήδη στην περιοχή διερευνώντας τα αίτια εκδήλωσης των πυρκαγιών.

Ο επικεφαλής των πυροσβεστικών δυνάμεων στην Εύβοια έχει εισηγηθεί την προληπτική απομάκρυνση των κατοίκων των οικισμών Νεοχωρίου, Δάφνης, Γαβαλά και Λοφίσκου. — Πυροσβεστικό Σώμα (@pyrosvestiki) 5 Ιουλίου 2019

Σε εξέλιξη δυο νέες δασικές πυρκαγιές στις περιοχές Πυργί και Άγιος Γεώργιος του δήμου Κύμης - Αλιβερίου στην Εύβοια. Συνολικά επιχειρούν 60 πυροσβέστες με 23 οχήματα, 2 ομάδες πεζοπόρου τμήματος ενώ συνδράμουν υδροφόρες και χωματουργικά μηχανήματα ΟΤΑ. — Πυροσβεστικό Σώμα (@pyrosvestiki) 4 Ιουλίου 2019

Ενισχύονται οι δυνάμεις στις πυρκαγιές στην Εύβοια με 45 πυροσβέστες και 18 οχήματα από τις Περιφέρειες Θεσσαλίας, Δυτ. Μακεδονίας και Πελοποννήσου, 38 άτομα πεζοπόρο από 1η & 2η ΕΜΑΚ, 8 πυροσβέστες με 4 οχήματα ΜΕΤΠΕ, 4 υδροφόρες & 2 μηχανήματα έργου από την Π.Ε. Βοιωτίας. — Πυροσβεστικό Σώμα (@pyrosvestiki) 5 Ιουλίου 2019

Σύμφωνα με πληροφορίες πέντε άτομα έχουν μεταφερθεί στο Κέντρο Υγείας Αλιβερίου λόγω αναπνευστικών προβλημάτων.

Η φωτιά ξέσπασε από τις 3 το μεσημέρι της Πέμπτης και καίει ό,τι βρει μπροστά της. Οι Αρχές χθες έκριναν σκόπιμη την προληπτική εκκένωση του Μακρυχωρίου.

Είναι χαρακτηριστικό ότι το συγκεκριμένο χωριό απειλήθηκε από δύο σημεία και οι πυροσβέστες απομάκρυναν από το χωριό τους ηλικιωμένους και τα παιδιά, ενώ την ίδια στιγμή από εδάφους και αέρος έδιναν μεγάλη μάχη για να περιορίσουν την καταστρεπτική πορεία της πυρκαγιάς.

Η φωτιά ξεκίνησε σύμφωνα με την Πυροσβεστική Υπηρεσία, σε μία έκταση με πουρνάρια στην περιοχή Μανίκια, όπου οι άνεμοι ήταν ιδιαίτερα ισχυροί, πάνω από 6 μποφόρ και με συχνές εναλλαγές κατευθύνσεων. Πλησίασαν απειλητικά σε απόσταση 1 χλμ. το χωριό Μακρυχώρι, έχοντας μάλιστα αναπτύξει δύο μεγάλα μέτωπα. Τα επίγεια και τα εναέρια μέσα, με τη βοήθεια από μηχανήματα και υδροφόρες της περιφέρειας Στερεάς Ελλάδας που έφτασαν εκεί, ανέκοψαν την πορεία της.

Λίγο πριν τις 9 το βράδυ, το μέτωπο της φωτιάς κινήθηκε προς το χωριό Θαρούνια. Οι δυνάμεις εστιάστηκαν εκεί και, μάλιστα, οι επίγειες δυνάμεις λίγο μετά τις 9 το βράδυ ενισχύθηκαν και με νέα πεζοπόρα τμήματα, προκειμένου να ελέγξουν την πορεία της φωτιάς σε κρίσιμα σημεία μέσα στη νύχτα.

Μπακογιάννης: Πολύ μεγάλη η μάχη

«Πάρα πολύ μεγάλη» είναι η μάχη που δίνεται αυτή την ώρα στην Εύβοια τόνισε μιλώντας στο CNN Greece ο απερχόμενος περιφερειάρχης Στερεάς Ελλάδας και εκλεγμένος δήμαρχος Αθηναίων, Κώστας Μπακογιάννης.

«Περάσαμε μία πολύ δύσκολη νύχτα. Αναγκαστήκαμε να προχωρήσουμε σε πέντε προληπτικές εκκενώσεις. Αυτή τη στιγμή δίνεται πολύ μεγάλη μάχη, γιατί ουσιαστικά αντιμετωπίζουμε τρεις φωτιές ταυτόχρονα», τόνισε ο κ. Μπακογιάννης.

Όπως δήλωσε οι εκκενώσεις των οικισμών ήταν προληπτικές και «αυτή την ώρα δεν δείχνει να διατρέχει κίνδυνο ούτε ανθρώπινη ζωή, ούτε περιουσία».